Na osnovu člana 34 stav 1 tačka 2 Zakona o uređenju prostora ("Službeni list CG", br. 19/25 i 49/25), člana 29 stav 1 tačka 2 Zakona o lokalnoj samoupravi ("Službeni list CG", br. 2/18, 34/19, 38/20, 50/22, 84/22 i 81/25) i člana 73 stav 1 tačka 15 Statuta Prijestonice ("Službeni list CG - opštinski propisi", br. 49/18, 9/19 i 17/21), a u vezi sa članom 8 stav 1 Zakona o privrednim društvima ("Službeni list CG", br. 90/25), Skupština Prijestonice Cetinje, na sjednici održanoj dana 29.09.2025. godine, donijela je

ODLUKA
o osnivanju Društva sa ograničenom odgovornošću "Agencija za prostorno planiranje i projektovanje" Cetinje

I OPŠTE ODREDBE
Član 1
Ovom odlukom osniva se Društvo sa ograničenom odgovornošću "Agencija za prostorno planiranje i projektovanje" (u daljem tekstu: Društvo) i uređuju druga pitanja od značaja za osnivanje i rad Društva.
Član 2
Društvo se osniva kao jednočlano društvo.
Društvo se osniva na neodređeno vrijeme.
Član 3
Društvo će poslovati u skladu sa pozitivnim zakonskim propisima, dobrim poslovnim običajima i poslovnim moralom.
II OSNIVAČ
Član 4
Osnivač društva je Skupština Prijestonica Cetinje, ul. Baja Pivljanina broj 2, matični broj 02005115 (u daljem tekstu: Osnivač).
Član 5
Društvo stiče svojstvo pravnog lica danom upisa u Centralni registar privrednih subjekata.
III NAZIV I SJEDIŠTE DRUŠTVA
Član 6
Društvo će poslovati pod nazivom: Društvo sa ograničenom odgovornošću "Agencija za prostorno planiranje i projektovanje" Cetinje.
Skraćeni naziv Društva je: DOO "Agencija za prostorno planiranje i projektovanje” Cetinje.
Član 7
Sjedište Društva je u Cetinju, "Baja Pivljanina" br. 2.
IV DJELATNOST DRUŠTVA
Član 8
Osnovna djelatnost kojom će se Društvo baviti je:
71.11 Arhitektonska djelatnost koja obuhvata urbanističko i prostorno planiranje i projektovanje krajolika, odnosno izrada lokalnih planskih dokumenata.
Član 9
Pored poslova iz člana 8, društvo obavlja i poslove u funkciji osnovne djelatnosti koji se odnose na:
71 Arhitektonske i inženjerske djelatnosti i inžinjersko ispitivanje i analize koja obuhvata obavljanje fizičkih i drugih analitičkih ispitivanja uključujući:
   - pribavljanje podataka, podloga i ostalih dokumenata neophodnih za izradu planskog dokumenta;
   - upoznavanje javnosti sa izradom planskog dokumenta;
   - ispravku tehničke greške u planskom dokumentu i
   - druge poslove utvrđene zakonom i aktom o osnivanju.
U vršenju poslova iz stava 1 ovog člana, Društvo će sarađivati sa nadležnim i stručnim institucijama, nevladinim i drugim organizacijama koje su organizovane za aktivnosti vezane za korišćenje prostora.
V OSNOVNI KAPITAL DRUŠTVA
Član 10
Osnovni kapital Društva predstavljaju novčani ulog u iznosu od 1,00 eura (jedan euro).
Osnivač če uplatiti društvu novčani ulog u roku od 90 dana od dana stupanja na snagu odluke o osnivanju.
Osnovni kapital iz stava 1 ovog člana je imovina Osnivača.

Finansiranje Društva
Član 11
Sredstva za finansiranje Društva obezbjeđuju se iz prihoda ostvarenih obavljanjem djelatnosti Društva, ulaganja Osnivača, i drugih izvora u skladu sa zakonom.
VI PRAVA I OBAVEZE DRUŠTVA I OSNIVAČA
Član 12
Društvo samostalno istupa u pravnom prometu, zaključuje ugovore i obavlja druge poslove u skladu sa zakonom.
Društvo odgovara za svoje obaveze cjelokupnom svojom imovinom.
Društvo je dužno da prije početka vršenja djelatnosti zaključi ugovor o osiguranju od profesionalne odgovornosti za štetu koja može da nastane investitorima ili trećim licima.
Osiguranje iz stava 3 ovog člana mora da pokrije rizik odgovornosti za štetu prouzrokovanu licima, za štetu na objektima i za finansijski gubitak.
Osnivač ne odgovara za obaveze Društva, a snosi rizik u poslovanju Društva do visine svog osnivačkog uloga.
Troškove osnivanja Društva snosi Osnivač.
Član 13
Osnivač Društva:
   1) vrši izmjene i dopune osnivačkog akta Društva;
   2) donosi Statut Društva;
   3) donosi izmjene i dopune Statuta Društva;
   4) usvaja godišnji program rada Društva;
   5) usvaja godišnji izvještaj o realizaciji programa rada Društva;
   6) imenuje i razriješava članove Odbora direktora;
   7) određuje visinu naknade članovima Odbora direktora;
   8) odlučuje o načinu raspodijele profita, kao i pokrića gubitka u poslovanju Društva;
   9) daje saglasnost na cjenovnik usluga koje utvrđuje odbor direktora;
   10) odlučuje o pokretanju postupka likvidacije, restrukturiranja, kao i o podnošenju predloga za pokretanje stečajnog postupka;
   11) odlučuje o promjeni organizovanja Društva;
   12) vrši druge poslove u skladu sa zakonom, osnivačkim aktom i Statutom Društva.

VII ORGANI DRUŠTVA
Član 14
Organi Društva su Odbor direktora i izvršni direktor.

Član 15
Odbor direktora:
   1) predlaže Osnivaču Statut Društva;
   2) predlaže Osnivaču izmjene i dopune Statuta Društva;
   3) upravlja Društvom i daje smjernice Izvršnom direktoru u pogledu vođenja poslova Društva;
   4) imenuje izvršnog direktora;
   5) utvrđuje poslovnu strategiju Društva u skladu sa smjernicama Osnivača;
   6) vrši nadzor nad poslovanjem Društva;
   7) utvrđuje predlog godišnjeg programa rada Društva;
   8) utvrđuje predlog godišnjeg izvještaja o realizaciji programa rada Društva;
   9) izvršava odluke Osnivača;
   10) predlaže Osnivaču raspodjelu profita i pokriće gubitka;
   11) utvrđuje cjenovnik usluga;
   12) donosi opšte akte Društva;
   13) usvaja periodične izvještaja Izvršnog direktora o poslovanju Društva;
   14) vrši druge poslove u skladu sa zakonom i Statutom Društva.

Član 16
Odbor direktora ima tri člana.
Odbor direktora se imenuje na period od četiri godine.
Odbor direktora pravosnažno zasijeda i donosi odluke većinom ukupnog broja članova.
Član 17
Konstituisanje Odbora direktora vrši se na prvoj sjednici koja se mora održati u roku od osam dana od dana imenovanja članova Odbora direktora.
Član 18
Odbor direktora ima predsjednika.
Predsjednika Odbora direktora biraju članovi Odbora iz svog sastava na prvoj sjednici Odbora direktora.
Član 19
Predsjednik Odbora direktora saziva i vodi sjednice Odbora i vrši druge poslove u skladu sa Poslovnikom o radu Odbora direktora.

Član 20
Izvršni direktor:
   1) predstavlja i zastupa Društvo;
   2) zaključuje ugovore u ime Društva;
   3) organizuje i vodi poslove Društva;
   4) upravlja imovinom Društva;
   5) predlaže akta koja donosi ili utvrđuje Odbor direktora;
   6) podnosi periodične izvještaje o poslovanju Društva i druge izvještaje;
   7) izvršava odluke Odbora direktora;
   8) odlučuje o raspolaganju finansijskim sredstvima Društva;
   9) odlučuje o pravima i obavezama zaposlenih u vezi sa radom;
   10) obavlja druge poslove utvrđene zakonom i Statutom Društva.
Član 21
Ako izvršni direktor nije imenovan, Odbor direktora imenovaće vršioca dužnosti izvršnog direktora.
Vršilac dužnosti izvršnog direktora ima sva prava i dužnosti izvršnog direktora i tu funkciju obavlja do imenovanja izvršnog direktora, a najduže šest mjeseci od dana njegovog imenovanja.
Član 22
Izvršni direktor može biti razriješen prije isteka vremena na koji je imenovan ako:
   1) odboru direktora ne dostavi u roku godišnji program rada Društva ili godišnji izvještaj o realizaciji programa rada Društva;
   2) društvo ne izvršava svoje zakonske obaveze;
   3) ne izvršava svoje obaveze ili prekorači svoja ovlašćenja utvrđena zakonom, ovom odlukom, statutom ili drugim opštim aktom Društva;
   4) svojim nesavjesnim ili nepravednim radom ili postupanjem suprotno pažnji dobrog privrednika nanese Društvu štetu u većem obimu;
   5) ne izvršava odluke Odbora direktora;
   6) pravosnažnom presudom bude osuđen za djelo koje ga čini nedostojnim za vršenje funkcije.
VIII POSLOVNA TAJNA DRUŠTVA
Član 23
U interesu čuvanja bezbijednosti i uspješnog privređivanja Društva, pojedini podaci o poslovanju, razvoju i odnosima u Društvu mogu predstavljati poslovnu tajnu.
Član 24
Poslovnom tajnom smatraju se isprave i podaci čije bi saopštavanje neovlašćenim licima, zbog njihove prirode i značaja bilo protivno interesima Društva.
IX ZAŠTITA ŽIVOTNE SREDINE
Član 25
Društvo je dužno da u obavljanju svoje djelatnosti čuva vrijednosti i obezbjeđuje uslove za zaštitu i unapređivanje životne sredine i da sprečava uzroke i otklanja štetne posljedice koje ugrožavaju prirodu i radom stvorene vrijednosti čovjekove okoline.

X ZAVRŠNE ODREDBE
Član 26
Nadzor nad radom Društva vršiće nadležni organi lokalne uprave.
Član 27
Sve radnje potrebne za registraciju i početak rada Društva vršiće lice koje odredi gradonačelnik Prijestonice Cetinje.
Član 28
Osnivač će imenovati Odbor direktora Društva u roku od 60 dana od dana stupanja na snagu ove odluke.
Član 29
Odbor direktora je dužan da osnivaču predloži Statut Društva usklađen sa zakonom i ovom odlukom u roku od 15 dana od dana njegovog imenovanja.
Član 30
Ova odluka stupa na snagu osmog dana od dana objavljivanja u "Službenom listu CG - Opštinski propisi".

Broj: 02-016/25-1735
Cetinje, 29.09.2025.godine 

Skupština Prijestonice Cetinje

                                                             Predsjednica,
                                                             Milena Vujović